b'\n_START_ARTICLE_\nJuhani Orrenmaa\n_START_PARAGRAPH_\nHeikki Juhani Orrenmaa (s. 27. hein\xc3\xa4kuuta 1939 Lapua) on suomalainen opettaja ja poliitikko. Koulutukseltaan h\xc3\xa4n on filosofian maisteri ja ty\xc3\xb6skennellyt muun muassa matemaattisten aineitten opettajana ja vanhempana lehtorina Kuortaneella ja Sein\xc3\xa4joella, Turun ja Porin l\xc3\xa4\xc3\xa4nin koulutoimentarkastajana sek\xc3\xa4 kehitysyhteisty\xc3\xb6teht\xc3\xa4viss\xc3\xa4 Keniassa._NEWLINE_Orrenmaa toimi kansanedustajana kahteen otteeseen vuosina 1970\xe2\x80\x931972 ja 1975\xe2\x80\x931979. Kansanedustajana h\xc3\xa4n edusti Vaasan l\xc3\xa4\xc3\xa4nin vaalipiiri\xc3\xa4 ja kuului Liberaalisen kansanpuolueen eduskuntaryhm\xc3\xa4\xc3\xa4n. Lis\xc3\xa4ksi h\xc3\xa4net valittiin Sein\xc3\xa4joen kaupunginvaltuustoon ja vuonna 1978 presidentin valitsijamieheksi._NEWLINE_Vuosina 1958\xe2\x80\x931966 Orrenmaa kilpaili yleisurheilijana edustaen Kauhavan Wisaa. H\xc3\xa4nen p\xc3\xa4\xc3\xa4lajinaan oli 110 metrin aitajuoksu. T\xc3\xa4ss\xc3\xa4 lajissa h\xc3\xa4n voitti hopeaa Kalevan kisoissa 1963.'